b'\n_START_ARTICLE_\nTomo Novosel\n_START_SECTION_\nTu se pi\xc5\xa1e \xc5\xbeivljenje (2013)\n_START_PARAGRAPH_\nNovosel je bil scenarist in re\xc5\xbeiser za slovenski celove\xc4\x8derni film z naslovom Tu se pi\xc5\xa1e \xc5\xbeivljenje, ki je iz\xc5\xa1el 8. februarja 2013. Pri filmu gre za prvi koro\xc5\xa1ki celove\xc4\x8derec, ki za prostor dogajanja jemlje dva gostinska lokala v katerih se prepleta ve\xc4\x8d zgodb z dialogi. Film naj bi bil odsev dru\xc5\xbebenega \xc5\xbeivljenja. Skozi celoten film sledimo vsakemu posamezniku, poudarek pa je na treh glavnih likih, katerih zgodbe se dogajajo lo\xc4\x8deno in se na koncu zdru\xc5\xbeijo v tragi\xc4\x8den konec za vsakogar. Namen zgodbe je tudi ta, da v veseli, humorni tematiki, ki je na trenutke izredno resna kot tudi nadvse neobi\xc4\x8dajna, gradimo prostor, ki slu\xc5\xbei za nepredvidljiv konec. Film sta posnela Miha Kolar in Tine Lenart, avtorsko glasbo, ki tvori pomemben del vsebine, pa sta prispevala Franc Vezela in Lara Sedar.  Filmska glasba v izvedbi Vezele in skupin Franc&Roses, SpunkbandA ter Matalaje, naj bi dopolnjevala sporo\xc4\x8dilo filma, \xc4\x8detudi pesmi niso bile napisane ekskluzivno za ta namen. Gre za anga\xc5\xbeiran filmski projekt, ki ne nagovarja samo s sporo\xc4\x8dilom, ki ga gledalci iz zatemnjene kinodvorane odnesejo domov in tako ali druga\xc4\x8de vtkejo v svoje \xc5\xbeivljenje, temve\xc4\x8d ciljno nagovarja tudi lokalno in \xc5\xa1ir\xc5\xa1o politi\xc4\x8dno ter gospodarsko okolje v razmi\xc5\xa1ljanju, da mimo ustaljenih skladov za financiranje filmske umetnosti podpre ustvarjanje mladih na filmskem podro\xc4\x8dju.\n_START_SECTION_\nVezela (2013)\n_START_PARAGRAPH_\n27. junija 2013 je bil premierno predstavljen dokumentarni film VEZELA, katerega re\xc5\xbeiser je bil Novosel. V treh snemalnih dneh je posnel skupaj z direktorjem fotografije Miho Kolarjem posnel dobrih petdeset minut dolg film o Zlatku Verzelaku, ki je bolj znan pod psevdonimom Franc Vezela. Dokumentarec predstavlja \xc5\xbeivljenjsko zgodbo Vezele, kontroverznega umetnika, kantavtorja, \xc5\xa1ansonjerja in glasbenika, ki ga ob\xc4\x8dinstvo v zadnjem \xc4\x8dasu najpogosteje povezuje z glasbenima zasedbama Franc\'n\'Roses in Matalaja. Kantavtor, ki ga je radijska voditeljica Ida Ba\xc5\xa1 po njegovih informacijah oklicala za \xc5\xa1ansonjerja (in nad \xc4\x8demer ni bil navdu\xc5\xa1en), meni, da je poproker. Vsekakor ima svojstven glasbeni izraz, ki mu avtoritete v kulturi ne odrekajo genija. Film se sprehodi skozi \xc5\xbeivljenje umetnika, o njem spregovorijo njegovi svojci, prijatelji, soustvarjalci in znanci, v filmu pa Franc o sebi spregovori tudi sam, se presunljivo lucidno zazre vase in iskreno soo\xc4\x8di s samim seboj. Zgodba o \xc4\x8dloveku, ki je ve\xc4\x8dji del svojega opusa ustvaril v ekstati\xc4\x8dnem svetu fantazem, mnogokrat krepko podprtih s substancami in zaradi tega (pre)ve\xc4\x8dkrat nerazumljenih ali spregledanih.\n_START_SECTION_\nSke\xc4\x8diranje (2014)\n_START_PARAGRAPH_\nSke\xc4\x8diranje je kratka spletna mini-serija posneta brez finan\xc4\x8dnih sredstev, ki jo je re\xc5\xbeiral Novosel. Igralci iz prej\xc5\xa1njih projektov so se zdru\xc5\xbeili da so-ustvarijo pet zase lo\xc4\x8denih kraj\xc5\xa1ih epizod katerih scenaristi so igralci sami s pomo\xc4\x8djo zunanjih idej in scenarijev \xe2\x80\x93 rezultat je kratka humorno naravnana dru\xc5\xbebeno-kriti\xc4\x8dna sezona Ske\xc4\x8diranja, ki vabi k razmisleku. Ske\xc4\x8diranje med drugim tematizira protikadilski zakon, spletno stran Prevozi in dru\xc5\xbeabno omre\xc5\xbeje Facebook.\n_START_SECTION_\nRezbar (2015)\n_START_PARAGRAPH_\nNovoselov najodmevnej\xc5\xa1i filmski projekt je mednarodno nagrajen neodvisni kratki igrani film Rezbar, ki je bil posnet za 500 evrov. Rezbar je njegov tretji film, a prvi, ki je bil posnet izklju\xc4\x8dno z namenom, da se predstavi na filmskih festivalih v tujini.  Posebnost filma je, da je posnet v slovenskem in francoskem jeziku, saj zgodba govori o mladi francozinji, ki zaide v Rezbarjevo \xc5\xbeivljenje in mu ga v enem dnevu spremeni. V glavnih vlogah nastopata Peter Korbus (Rezbar) in Ma\xc5\xa1a Flogie (Juliette), direktor fotografije pa je \xc5\xbee tretji\xc4\x8d zapored bil Miha Kolar.   Rezbar je bil predvajan na 20 filmskih festivalih po svetu, kjer je osvojil pet nagrad.\n_START_SECTION_\nNormala utruja (2011)\n_START_PARAGRAPH_\nRoman Normala utruja (COBISS), ki je iz\xc5\xa1el leta 2011, opisuje izrazito teisti\xc4\x8dno tematiko, povezano z monoteisti\xc4\x8dnim verovanjem v islamu, ter\xc2\xa0\xc2\xbbnekaj pivi vmes\xc2\xab.  \xc4\x8ctivo, ki tudi muslimanom predstavi dvome, te\xc5\xbeave, razmi\xc5\xa1ljanja in ob\xc4\x8dutke simpatizerjev islama in novih muslimanov. Gre torej za neke vrste dnevnik oz. zapiske, ko je Novosel pre\xc5\xbeivel kar nekaj \xc4\x8dasa z muslimanskimi verniki. Pri tem se zaveda, da je nevtralnost pisca tako reko\xc4\x8d nedosegljiva, saj ima vsak svoje predsodke, \xc5\xa1e posebej kadar govorimo o veri \xe2\x80\x93 verovanju drugih. Klju\xc4\x8dno vpra\xc5\xa1anje knjige je, ali je sploh mogo\xc4\x8de spremeniti svojo osebnost.\n_START_SECTION_\nEksperimentalna razstava (2011)\n_START_PARAGRAPH_\nLeta 2011 sta skupaj s slikarko Kajo Kos priredila razstavo v Narodnem domu Me\xc5\xbeica. Razstava je na svoj unikaten na\xc4\x8din bila poskus povezave poezije Novosela in slik Kosove . Mlada ustvarjalca sta vsak s svojim "orodjem", eden z rimo, drugi s \xc4\x8dopi\xc4\x8dem, za obiskovalca pripravila zanimivo kombinacijo - pesmi, katerih trenutki so ujeti v sliki'